b'\n_START_ARTICLE_\nVincentas Kuprys\n_START_SECTION_\nBiografija\n_START_PARAGRAPH_\n1941\xc2\xa0m. bir\xc5\xbeelio 14 d. sovietiniai okupantai Kupri\xc5\xb3 \xc5\xa1eim\xc4\x85 i\xc5\xa1tr\xc4\x97m\xc4\x97 \xc4\xaf Sibir\xc4\x85. Nuo \xc5\xa1eimos atskirtas t\xc4\x97vas Vincentas Kuprys lapkri\xc4\x8dio m\xc4\x97n. \xc5\xbeuvo lageryje Krasnojarsko kar\xc5\xa1te, o motina Jadvyga su keturiais vaikais i\xc5\xa1ve\xc5\xbeta \xc4\xaf Altajaus kra\xc5\xa1t\xc4\x85. 1947\xc2\xa0m. J. Kuprien\xc4\x97 su vaikais slap\xc4\x8dia parb\xc4\x97go \xc4\xaf Lietuv\xc4\x85 ir, i\xc5\xa1sisklaid\xc4\x99 pas gimines, pagyveno dvejus metus, kol v\xc4\x97l buvo are\xc5\xa1tuoti ir i\xc5\xa1tremti \xc4\xaf Irkutsko srities Bodaibo miest\xc4\x85. Dainuoti jis prad\xc4\x97jo mokykloje, kur muzikos mok\xc4\x97 tremtinys Mykolas Simonaitis, o tapti dainininku nusprend\xc4\x97 besimokydamas vidurin\xc4\x97je mokykloje Novosibirske. 1961\xc2\xa0m. baig\xc4\x97 Sverdlovsko konservatorijos F. Obrazcovskajos klas\xc4\x99._NEWLINE_1959\xe2\x80\x931968\xc2\xa0m. Sverdlovsko, 1968\xe2\x80\x932000\xc2\xa0m. Lietuvos operos ir baleto teatro solistas. 1986\xe2\x80\x931998\xc2\xa0m. Lietuvos konservatorijos (nuo 1992\xc2\xa0m. Lietuvos muzikos ir teatro akademija d\xc4\x97stytojas.\n_START_SECTION_\nK\xc5\xabryba\n_START_PARAGRAPH_\nPer 1968\xe2\x80\x932007\xc2\xa0m. laikotarp\xc4\xaf \xc4\xafra\xc5\xa1\xc4\x97 daugiau nei 150 Lietuvos radijo fondini\xc5\xb3 \xc4\xafra\xc5\xa1\xc5\xb3 ir sureng\xc4\x97 daugiau kaip 300 solo koncert\xc5\xb3, daugiausia su \xc5\xbemona pianiste Melitina Diamandidi, pareng\xc4\x97 15 koncertini\xc5\xb3 program\xc5\xb3 ir 85 vaidmenis operose. Atliko vokalini\xc5\xb3 simfonini\xc5\xb3 k\xc5\xabrini\xc5\xb3 solo partijas. Dainavo Maskvos Did\xc5\xbeiajame teatre, K. Stanislavskio ir V. Nemirovi\xc4\x8diaus-Dan\xc4\x8denkos muzikiniame teatre, Peterburgo Marijos teatre, Var\xc5\xa1uvos Did\xc5\xbeiajame teatre, Olandijos, Vokietijos, kituose Europos teatruose, \xc4\x8cikagos lietuvi\xc5\xb3 operoje. Dalyvavo tarptautiniuose muzikos festivaliuose Lenkijoje, \xc4\x8cekoslovakijoje, Suomijoje, Italijoje. Koncertavo Europos \xc5\xa1alyse, JAV, Kanadoje, Australijoje.'